घरबाहिर बायर्नलाई चिन्ता छैन
सम्भवतः उपाधिको छिनोफानो हुने खेलमा लागि बायर्न म्युनिख मंगलबार बोरुसिया डर्टमन्डको भ्रमणमा निस्कनेछ । बायर्नको उद्देश्य रहनेछ, जर्मन बुन्डेसलिगाको बन्द रंगशालामा भइरहेका खेलमा आफ्नो जित यात्रा कायम राख्ने ।
डर्टमन्ड — सम्भवतः उपाधिको छिनोफानो हुने खेलमा लागि बायर्न म्युनिख मंगलबार बोरुसिया डर्टमन्डको भ्रमणमा निस्कनेछ । बायर्नको उद्देश्य रहनेछ, जर्मन बुन्डेसलिगाको बन्द रंगशालामा भइरहेका खेलमा आफ्नो जित यात्रा कायम राख्ने ।लिग तालिकाको शीर्षस्थानमा रहेको बायर्नभन्दा दोस्रो स्थानको डर्टमन्ड ४ अंकले पछाडि छ । बायर्न लगातार आठौं लिग उपाधि जित्ने दाउमा छ ।बायर्नका फरवार्ड थोमस मुलर पनि मान्छन्, ‘यो हाम्रा लागि निर्णायक साता हो ।’ मुलर कोरोना भाइरस संक्रमण महामारीका कारण रोकिएको लिग फेरि सुरु भएयता लगातार तेस्रो खेल जितेर उपाधितर्फ आफ्नो पकड बलियो बनाउन चाहन्छ । यसअघि बायर्नले आइन्ट्राक्ट फ्रान्कफर्ट र रेलिगेसन डरबाट गुज्रिइरहेको फोर्टुना डुसलडोर्फलाई हराएको थियो ।बुन्डेसलिगा १० दिनअघि फेरि सुरु भएको हो । अहिलेसम्म सबै खेल दर्शकविहीन बन्द रंगशालामा भइरहेको छ । त्यसैले बायर्नलाई घरबाहिरको खेलको चिन्ता हुने छैन । फेरि अहिलेसम्म भएका १८ खेलमध्ये १० मा पाहुना टिम नै विजयी रहेको छ । तर बायर्न र डर्टमन्डसँगै हर्था बर्लिन नै त्यस्ता तीन टिम हुन्, जसले लिग फेरि सुरु भएयता घरमा भएको खेल जितेका छन् ।प्रशिक्षक हान्स फ्लिकको बायर्न डर्टमन्डमाथि आफ्नो प्रभुत्व कायम राख्न चाहन्छ किनभने नोभेम्बरमा म्युनिखमा भएको खेलमा बायर्न सजिलै ४–० ले विजयी रहेको थियो । मुलरले भनेका छन्, ‘हामी सबैको नजर त्यो मंगलबारको खेलमा छ, हामीले त्यो खेलको क्रममा बायर्न किन बलियो छ भनेर पनि देखाउनेछौं ।’ बायर्नले भ्रमण गर्दा सिगनल इडुना पार्क मज्जाले ८२ हजार दर्शकले भरिएको हुने थियो ।तर यसपल्ट यही रंगशाला शून्यप्रायः हुनेछ । मुलर मान्छन्, यो खेल सजिलो हुने छैन । उनी भन्छन्, ‘हामीसँग कडा मिहिनेत गर्नुबाहेक अर्को विकल्प छैन ।’ डर्टमन्डका लागि विंगर राफेल गुरेरोको लय निर्णायक हुन सक्नेछ किनभने उनले पछिल्ला दुई खेलमा तीन गोल गरेका छन् । यस्तै डर्टमन्डका लागि डिफेन्डर म्याट्स हुमेल्स चोटमुक्त भएर मैदानमा फर्कनु उत्तिकै महत्त्वपूर्ण हुनेछ ।